ใช้งบกลางปีคืนหนี้3แบงก์รัฐ
ปรับแผนใช้งบกลางปี 2560 ชดเชย 3 แบงก์รัฐ จ่ายเงินผู้มีรายได้น้อยแทนตั้งงบชดใช้ปี 2561
29 ต.ค. 2565

ปรับแผนใช้งบกลางปี 2560 ชดเชย 3 แบงก์รัฐ จ่ายเงินผู้มีรายได้น้อยแทนตั้งงบชดใช้ปี 2561 
แหล่งข่าวจากกระทรวงการคลังเปิดเผยว่า ในการประชุมคณะรัฐมนตรี (ครม.) เมื่อวันที่ 13 ธ.ค.ที่ผ่านมา ได้อนุมัติตามที่ นายอภิศักดิ์ ตันติวรวงศ์ รมว.คลัง ได้เสนอเกี่ยวกับแหล่งเงินงบประมาณสำหรับดำเนินมาตรการเพิ่มรายได้ให้แก่ผู้มีรายได้น้อยในโครงการลงทะเบียนเพื่อสวัสดิการแห่งรัฐ ซึ่งได้รับอนุมัติจาก ครม.ไปเมื่อวันที่ 22 พ.ย. 2559
ทั้งนี้ การดำเนินการตามโครงการนี้ จะต้องใช้งบประมาณเพื่อจ่ายเงินคืนให้แก่ธนาคารของรัฐ 3 แห่งที่ได้ดำเนินการสำรองเงินเพื่อจ่ายให้กับผู้มีรายได้น้อยที่ได้ลงทะเบียนเพื่อสวัสดิการแห่งรัฐไปก่อนหน้านี้ ได้แก่ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน และธนาคารกรุงไทย รวมเป็นเงิน 12,750 ล้านบาท โดยเป็นไปตามมติ ครม. เมื่อวันที่ 22 พ.ย. 2559 ที่ได้ให้ธนาคาร 3 แห่งสำรองจ่ายไปก่อน แล้วจะมีการตั้งงบประมาณชดใช้คืนในปีงบประมาณ 2561
อย่างไรก็ตาม รมว.คลัง เห็นว่าแนวทางดังกล่าวจะทำให้รัฐมีภาระจ่ายดอกเบี้ยให้กับธนาคารทั้ง 3 แห่งจำนวนมาก เพราะช่วงระหว่างจากที่ธนาคารจ่ายเงินออกไปจนถึงช่วงที่ใช้เงินคืน คือในปีงบประมาณ 2561 นั้น ดอกเบี้ยจะเดินตลอด จึงเห็นว่าควรจัดงบประมาณใช้คืนธนาคารทั้ง 3 แห่งไปเลย จึงเสนอให้ปรับแผนเป็นใช้งบกลางปี 2560 แทน โดย พล.อ.ประยุทธ์ จันทร์โอชา นายกรัฐมนตรี ได้เห็นชอบการใช้จ่ายงบกลางสำหรับรายการดังกล่าวตามที่สำนักงบประมาณเสนอแล้ว
“เพื่อให้ประหยัดค่าใช้จ่ายในการจ่ายดอกเบี้ยคืนแก่ธนาคารที่ได้สำรองค่าใช้จ่ายไปก่อน ประกอบกับระเบียบสำนักนายกรัฐมนตรีว่าด้วยหลักเกณฑ์และวิธีการในการขอใช้งบประมาณรายจ่ายงบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อแก้ไขหรือเยียวยาความเดือดร้อนเสียหายในบางกรณี พ.ศ. 2559 มีผลใช้บังคับแล้ว จึงมีการเสนอให้ปรับให้ใช้งบกลางปี 2560 สำหรับการชำระคืนเงินให้กับธนาคารผู้เข้าร่วมโครงการแทนการไปตั้งงบประจำปี 2561” แหล่งข่าวเปิดเผย
ทั้งนี้ มาตรการเพิ่มรายได้ให้แก่ผู้มีรายได้น้อยในโครงการลงทะเบียนเพื่อสวัสดิการแห่งรัฐ เป็นโครงการที่มีการเพิ่มรายได้ให้ผู้มีรายได้น้อยที่ไม่ใช่เกษตรกรใน 2 กลุ่ม คือ ผู้มีรายได้ไม่เกิน 3 หมื่นบาท/ปี จะได้รับเงิน 3,000 บาท/ราย ส่วนนี้มีผู้มาลงทะเบียน 3.1 ล้านคน ใช้งบประมาณทั้งสิ้น 9,300 ล้านบาท และกลุ่มที่รายได้ตั้งแต่ 3 หมื่นบาท แต่ไม่เกิน 1 แสนบาท/ปี จะได้รับเงิน 1,500 บาท/ราย ในส่วนนี้มีผู้มาลงทะเบียนทั้งสิ้น 2.3 ล้านคน ใช้งบประมาณ 3,450 ล้านบาท รวม 2 ส่วนใช้งบประมาณ 12,750 ล้านบาท
สำหรับวิธีการโอนเงินชดใช้คืนให้แก่ธนาคารทั้ง 3 แห่งที่ได้สำรองจ่ายค่าใช้จ่ายดังกล่าวไปก่อนนั้น รัฐบาลจะชำระคืนเงินต้นและต้นทุนเงินให้กับธนาคารดังกล่าวในอัตราดอกเบี้ยเงินฝากประจำ 6 เดือน ประเภทบุคคลธรรมดาของ 4 ธนาคารพาณิชย์ขนาดใหญ่ (FDR) บวก 1%